b'\n_START_ARTICLE_\nHidrozincita\n_START_SECTION_\nCaracter\xc3\xadstiques\n_START_PARAGRAPH_\nLa hidrozincita \xc3\xa9s un hidroxicarbonat de zinc. Cristal\xc2\xb7litza en el sistema monocl\xc3\xadnic. Poques vegades forma cristalls i el normal \xc3\xa9s trobar-la en masses terroses o crostes. \xc3\x89s un mineral important en la ind\xc3\xbastria minera d\'obtenci\xc3\xb3 del zinc, per\xc3\xb2 nom\xc3\xa9s si es troba en masses importants perqu\xc3\xa8 sigui econ\xc3\xb2micament rendible. Es pot confondre visualment amb la brianyoungita, un carbonat-sulfat de zinc molt similar. Es troba qu\xc3\xadmicament relacionada amb la par\xc3\xa1dsasv\xc3\xa1rita._NEWLINE_Segons la classificaci\xc3\xb3 de Nickel-Strunz, la hidrozincita pertany a "05.BA: Carbonats amb anions addicionals, sense H\xe2\x82\x82O, amb Cu, Co, Ni, Zn, Mg, Mn" juntament amb els seg\xc3\xbcents minerals: atzurita, george\xc3\xafta, glaucosferita, kolwezita, malaquita, mcguinnessita, nullaginita, pokrovskita, rosasita, zincrosasita, chukanovita, auricalcita, holdawayita, defernita, loseyita i sclarita.\n_START_SECTION_\nFormaci\xc3\xb3 i jaciments\n_START_PARAGRAPH_\nLa hidrozincita \xc3\xa9s un mineral de formaci\xc3\xb3 secund\xc3\xa0ria que es troba en les zones d\'oxidaci\xc3\xb3 dels dip\xc3\xb2sits de minerals del zinc. Sobretot es troba a la part superior dels jaciments, associat a la smithsonita. \xc3\x89s producte d\'alteraci\xc3\xb3 generalment de la blenda, aix\xc3\xad com de l\'hemimorfita i de l\'smithsonita. Sol trobar-se associada a altres minerals com: auricalcita, calcita, cerussita, hemimorfita, limonita i smithsonita.'